Claudiu Niculescu: "Rana de la Dinamo rămâne deschisă! N-am uitat și n-o să uit niciodată"
Claudiu Niculescu a dezvăluit că a refuzat în iarnă propunerea de a o antrena pe Dinamo, susținând că "rana" provocată de experiența sa anterioară cu clubul din "Ștefan cel Mare" este încă deschisă.
Claudiu Niculescu a dezvăluit că a refuzat în iarnă propunerea de a o antrena pe Dinamo, susținând că "rana" provocată de experiența sa anterioară cu clubul din "Ștefan cel Mare" este încă deschisă.
Niculescu s-a aflat pe banca lui Dinamo în 2018, însă a petrecut doar două meciuri (trei săptămâni) pe banca "roș-albilor", fiind demis în miez de noapte. El a declarat că nu va putea niciodată uita modul în care a fost tratat și se declară extrem de dezamăgit de ceea ce a pățit.
"Trei săptămâni. A fost dureros. Am iertat, dar n-am uitat! Și n-o să uit niciodată. Dezamăgirea a fost mare", a spus Niculescu pentru GSP. "A trebuit să trec peste, n-a fost ușor. I-am iertat pe cei ce au luat acea decizie. Apoi, lucrurile au luat-o în jos, cu Dinamo, de atunci. Dezamăgitor", și-a nuanțat tehnicianul discursul.
Niculescu încă nu a trecut peste umilința din "Groapă"
Niculescu a mai spus că nu a ținut legătura cu conducătorii "câinilor" de la acea vreme și că nu este dornic să revină la Dinamo, deși nu exclude complet o astfel de posibilitate.
"Depinde în ce conjunctură. Deși nu mai sunt dornic, disperat să… Dacă va mai fi vreo ofertă, mă voi gândi cu siguranță. Depinde și cu cine voi discuta. Rămâne rana deschisă! Și nu a fost supărător neapărat că s-a întâmplat după trei săptămâni, ci modul în care s-a întâmplat. Să aflu din presă la 12 și jumătate noaptea", a mai spus el.
Niculescu a jucat pentru Dinamo în trei perioade: 2001-2002, 2003-2008 și 2009-2010, trecându-și în palmares trei titluri de campion alături de "câini", trei Cupe ale României și o Supercupă. Este considerat unul dintre cei mai importanți jucători din istoria clubului.
Urmăriți SPORT.RO și pe Google News